text: Rekordhøje priser på juletræer
  03 oktober 2010 kl. 15.42
  Lige nu er der stille ude i skoven, men om en måned starter motorsaven, når tusindvis af juletræer skal fældes. Hvert tredje træ bliver købt af tyskere og østeuropæere.
  Men dem vi selv skal sætte ind i stuen, bliver efter al sandsynlighed endnu dyrere end sidste år, der ellers var et rekord-år.
  Producenterne af juletræer gnider sig i arbejdshandskerne af glæde over de stigende priser.
  - Vi oplever en pæn stigning på efterspørgsel, så det er da svært at få armene ned, fortæller Martin Petersenm, der er juletræsproducent i Outrup
  
  Udbud og efterspørgsel
  Præcist hvor meget vi kommer til at betale for at få grantræet ind i stuen juleaften, er fortsat uklart. 
  Men i branchen bliver der talt om, at priserne bliver endnu højere end sidste års rekord-priser.
  Når salget af juletræer er blevet en så god forretning, skyldes det både, at eksport-markedet er vokset, og at der er kommet flere købere - men det handler også om, at der er betydeligt færre træer til salg.
  
  Fortidens krise mærkes i dag
  Det tager 8-10 år for et juletræ at vokse sig så stort, at det når op på de cirka 175 cm i højden, der gør det til et smukt og attraktivt træ. 
  Og netop for 8-10 år siden var hele juletræsbranchen præget af en dyb krise, der betød, at producenterne måtte sælge deres træer med underskud.
  Derfor undlod mange producenter at plante nye træer til erstatning for dem, de havde fældet. 
  Det fortryder de nok i dag, hvor priserne er himmelhøje.
  